ঢাকা, ১১ জুলাই (শীর্ষ নিউজ ডেস্ক): গত বছর সামাজিক যোগাযোগের ওয়েবসাইট টুইটারে যুক্ত হন বলিউড বাদশা শাহরুখ খান। যুক্ত হওয়ার ২৪ ঘণ্টার মধ্যেই পেয়ে গিয়েছিলেন রেকর্ড সংখ্যক ১০ হাজার অনুসারী বা ভক্ত। এবার টুইটারে আরেকটি নতুন রেকর্ড গড়লেন এই বলিউড তারকা। এই রেকর্ডটি হলো_ বর্তমানে তাঁর অনুসারীর সংখ্যা ১০ লাখ ছাড়িয়েছে।  এছাড়া বলিউড তারকাদের মধ্যে গত মাসে প্রথমবারের মতো টুইটারে প্রিয়াঙ্কা চোপড়ার অনুসারীর সংখ্যা দাঁড়ায় ১০ লাখ। এই মাইলফলকের কাছাকাছি অবস্থানের অন্য বলিউড তারকারা হলেন অমিতাভ বচ্চন  (৮ লাখ ৯৭ হাজার ৬৪৫) ও সালমান খান (৮ লাখ ১৭ হাজার ৫৬৮ অনুসারী)।  ৪৫ বছর বয়সী এই শাহরুখ খানের অনুসারীদের মধ্যে রয়েছেন ক্রিকেটার শচীন টেন্ডুলকার, লেখক ও রাজনীতিক শশী থারুর, অভিনেত্রী প্রিয়াঙ্কা চোপড়ার মতো বহু বিখ্যাত ব্যক্তিত্ব।  বিষয়টি দারুণভাবে উপভোগ করছেন শাহরুখ। টুইটারে লিখেছেন, ১০ লাখ অনুসারী যুক্ত হওয়ার আনন্দে মেয়েকে নিয়ে বাম্বি দেখছি। আমি উচ্ছ্বসিত বোধ করছি। সবাইকে ধন্যবাদ জানাচ্ছি এবং সবার প্রতি রইল ভালোবাসা।  (শীর্ষ নিউজ ডটকম/ এমএইচ/ এস/ ২১.৪২ ঘ.)